Axel Teichmann

Axel Teichmann (sündinud 14. juulil 1979) on endine Saksamaa murdmaasuusataja.

Ta käis keskkoolis algul Bad Lobensteinis ja siis Oberhofis. Keskkooli lõpetas ta 1998. Sellest ajast peale kuulub ta Bundeswehri ridadesse ja on elukutseline sportlane. Lisaks spordile õpib ta Hageni ülikoolis, mis on Saksamaa ainus riiklik kaugõppeülikool, elektriinseneriks.

Teichmanni esimesed suurvõistlused olid juunioride 1997. aasta maailmameistrivõistlused Kanadas Canmore'is, kus ta 12. veebruaril saavutas 10 km klassikas 6. koha ja 16. veebruaril 30 km vabastiilis 9. koha.

Nii hästi ei läinud järgmise aasta juunioride MM-il Šveitsis Pontresinas, kus ta saavutas 21. jaanuaril 10 km vabastiilis 10. koha ja 25. jaanuaril 30 km klassikas 16. koha.

Järgmisel talvel osales Teichmann oma elu esimesel maailma karika etapil. 27. detsembril 1998 tuli ta Garmisch-Partenkirchenis 1 km vabastiilisprindis 25. kohale. Sel aastal toimus juunioride MM Austrias Saalfeldenis ning Teichmann tuli 3. veebruaril 10 km klassikas juunioride maailmameistriks, aga 7. veebruaril jäi 30 km vabastiilis 17. kohale. 14. veebruaril tuli ta Austrias Seefeldis MK-etapil 10 km vabastiilis samuti 17. kohale. Ta arvati Saksamaa koondisse Ramsaus toimunud 1999. aasta MM-iks, kus ta 22. veebruaril saavutas 10 km klassikas 34. koha. Sellest ajast kuulus Teichmann Saksamaa koondisse ja sõitis kaasa enamiku MK-etappe.

28. veebruaril 2000 tuli Teichmann esimest korda MK-etapil esikümnesse. Ta saavutas Stockholmis sprindietapil, mida läbiti 22–24 sekundiga, 8. koha nii kvalifikatsioonis kui finaalis (Norra sai viisikvõidu).

16. detsembril 2000 saavutas ta Itaalias Brussonis 20 km suusavahetusega sõidus 5. koha MK-etapil. Sel aastal toimusid maailmameistrivõistlused Soomes Lahtis. 15. veebruaril tuli ta 15 km klassikas 14. kohale ja ülejärgmisel päeval 10+10 km suusavahetusega sõidus samuti 14. kohale.

2002. aastal ei saavutanud Teichmann MK-sarjas väljapaistvaid tulemusi. Kõige paremini läks tal 27. jaanuaril Abtenaus Austria meistrivõistlustel 10+10 km suusavahetusega sõidus, kus osales 5 sakslast, kes võtsidki viisikvõidu (vahe 5. ja 6. koha vahel oli üle minuti, 1. ja 2. koha vahel 6,5 sekundit). Teichmann oli Rene Sommerfeldti järel teine. Teichmann pääses Saksamaa olümpiakoondisse. 9. veebruaril tuli ta USA-s Salt Lake Citys 2002. aasta taliolümpiamängudel 30 km ühisstardist sõidus 19. kohale, 12. veebruaril 15 km klassikas 14. kohale ja 14. veebruaril 10+10 km suusavahetusega sõidus 38. kohale.

24. novembril 2002 osales Teichmann Rootsis Kirunas esimest korda Saksamaa teatemeeskonnas ja tuli MK-etapil 4×10 km sõidus Itaalia I ja Norra järel kolmandaks. Ta sõitis viimast vahetust ja läks rajale koos liidritega, aga lõpuspurdis kaotas neile mõne sekundiga. See oli tema elus esimene esikolmikukoht MK-etapil. 30. novembril suutis ta sama ka individuaalselt, tulles Soomes Kuusamos 15 km klassikas kolmandaks Vassili Rotševi ja Lukaš Baueri järel. 21. detsembril võitis ta Ramsaus oma elu esimese MK-etapi 10+10 km suusavahetusega sõidus, edestades 0,9 sekundiga Anders Södergreni Rootsist. Järgnesid maailmameistrivõistlused Itaalias Val di Fiemmes, kus Teichmann tuli 21. veebruaril 15 km klassikas maailmameistriks, edestades 6,9 sekundiga Jaak Maed. Ülejärgmisel päeval saavutas ta 10+10 km suusavahetusega sõidus 5. koha. 25. veebruaril toimus teatesõit, kus Teichmann võitis viimase vahetuse, aga kaotas ikkagi 0,2 sekundiga Norra ankrumehele Thomas Alsgaardile. Sealjuures rajale pääsesid nad alles kolmanda-neljandana.

2005. aasta põhja suusaalade maailmameistrivõistlused toimusid tema kodumaal Oberstdorfis. 17. veebruaril tuli Teichmann 15 km vabatehnikas 7. kohale, 20. veebruaril 15+15 km suusavahetusega sõidus 30. kohale. 24. veebruaril toimus teatesõit, kus Teichmann võitis taas viimase vahetuse. Ta tõstis Saksamaa neljandalt kohalt teiseks, möödudes Itaaliast ja Venemaast, aga Norra jäi ikka 18 sekundi kaugusele. Järgmisel päeval toimus 6×1,2 km paarissprint, kus Teichmann saavutas koos Jens Filbrichiga teise koha Norra paari järel ja Tšehhimaa paari ees.

Suure osa järgmisest hooajast oli ta haige. Seetõttu jäid tal vahele ka 2006. aasta taliolümpiamängud. 2006. aasta juunis läbis ta vigastuse tõttu jalaoperatsiooni, mis jättis ta mõneks ajaks ratastooli, aga kuna tema ratastool oli rullsuuskadel, siis sai ta ikkagi treenida. Kuid Saksamaa koondise valikukriteeriumide tõttu (olümpiamedal või koht esikümnes MK-etapil) langes ta järgmiseks aastaks välja Saksamaa A-koondisest. Ta sai võistelda endistviisi, kuid ta ei saanud riigilt nii palju raha ja ta ei saanud ka treenida koos A-koondisega.

2007. aasta põhja suusaalade maailmameistrivõistlused toimusid Jaapanis Sapporos. 23. veebruaril toimus vabatehnikas paarissprint, kus Teichmann jäi koos Tobias Angereriga Itaalia, Venemaa ja Tšehhimaa paari järel neljandaks, kaotades kuldmedali 0,8 ja pronksmedali 0,1 sekundiga. Järgmisel päeval tuli ta 30 km suusavahetusega sõidus Angereri ees maailmameistriks, nende vahe oli kõigest 0,5 sekundit. 28. veebruaril peeti 15 km vabastiilis, kus Teichmann jäi 4. kohale (vahe pronksi võitnud Angereriga oli 22,4 sekundit). 2. märtsil toimus teatesõit, kus Teichmann sõitis viimast vahetust ning lõpetas neljandana Norra, Venemaa ja Rootsi järel.

2009. aasta põhja suusaalade maailmameistrivõistlused toimusid Liberecis. 20. veebruaril toimunud 15 km klassikas jäi Teichmann 38. kohale ja kaks päeva hiljem 15+15 km suusavahetusega sõidus 30. kohale. 25. veebruaril toimus 1,6 km rajal paarissprint, kus Teichmann ja Angerer saavutasid Norra paari järel (vahe 0,5 s) ja Soome paari ees (sama aeg) hõbemedali. Kaks päeva hiljem toimus 4×10 km teatesõit, kus Teichmann laskis viimases vahetuses mööda Norra ankrumehe Petter Northugi ja lõpetas tema järel teisena.

2010. aasta taliolümpiamängud toimusid Kanadas Vancouveris. Esimese stardi tegi Teichmann 15. veebruaril 15 km vabastiilis ja jäi 44. kohale. 22. veebruaril peeti vabatehnikas paarissprint, kus Saksamaa saavutas Norra järel ja Venemaa ees hõbemedali. Teichmanni paariline oli Tim Tscharnke. 24. veebruaril toimunud 4×10 km teatesõidus sõitis Teichmann teist vahetust, saavutas oma vahetuses 7. koha ja jäi koos meeskonnaga 6. kohale. 28. veebruaril toimus klassikalises stiilis 50 km distants ühisstardist, kus Teichmann võitis hõbemedali 1,3-sekundilise kaotusega Northugile.

2011. aasta põhja suusaalade maailmameistrivõistlused toimusid Oslos ja Teichmann osales seal kahel distantsil. 1. märtsil tuli ta 15 km vabastiilis 13. kohale. 4. märtsil toimus 4×10 km teatesõit, kus Teichmann sõitis teist vahetust. Ta saavutas oma vahetuses 5. koha ning meeskonnaga Norra ja Rootsi järel pronksmedali.

2014. aasta taliolümpiamängudel Sotšis osales ta neljal distantsil. 9. veebruaril tuli ta 30 km suusavahetusega sõidus 23. kohale ja 14. veebruaril 15 km klassikas 8. kohale. 16. veebruaril peetud teatesõidus sõitis ta teist vahetust ja andis vahetuse ära seitsmenda, kuid jäi koos meeskonnaga 9. kohale. Pärast 23. veebruaril 50 km vabastiilis sõitu, kus tuli 39. kohale, teatas, et loobub tippspordist.

Saavutused

Olümpiamängudel 
2002  Salt Lake Citys 
14. koht 15 km klassikas
19. koht 30 km vabastiilis ühisstardiga sõidus
38. koht 10+10 km jälitussõidus
2010  Vancouveris
  hõbemedal 50 km klassikastiilis ühisstardist
  hõbemedal teatesprindis vabastiilis
 44. koht 15 km 15 km vabatehnikas

Maailmameistrivõistlustel 
1999  Ramsaus:
34. koht 10 km klassikas
2001  Lahtis:
14. koht 20 km jälitussõidus
14. koht 15 km klassikas
2003  Val di Fiemmes:
 maailmameister 15 km klassikas
 hõbemedal 4×10 teatesuusatamises
5. koht suusavahetusega sõidus
2005  Oberstdorfis:
 hõbemedal 4×10 teatesuusatamises
 hõbemedal sprinditeatesuusatamise 6×1,2 km vabastiilis
7. koht 15 km vabastiilis
30. koht 2×15 km suusavahetusega sõidus
2007  Sapporos
 maailmameister 30 km suusavahetusega sõidus
5. koht 15 km vabastiilis
2009  Liberecis
 hõbemedal 4×10 teatesuusatamises
 hõbemedal sprinditeates
2011  Oslos
 pronksmedal teatesõidus

Maailma karikavõistlustel 
Axel Teichmann osales karjääri jooksul 227 maailma karika etapil ja jõudis poodiumile 29 korral, millest 13 korral kõige kõrgemale astmele.

Maailma karikavõistluste etapivõidud

Välislingid 
 

Saksamaa murdmaasuusatajad
Sündinud 1979